**Obrazloženje**

**nacrta Procjene rizika od velikih nesreća za područje Općine Sirač**

Potreba izrade Procjene rizika od velikih nesreća za Općinu Sirač (u daljnjem tekstu Općina) temelji se na društvenim, ekonomskim te praktičnim razlozima, koji uključuju:

• pojednostavljenje procesa u svrhu lakšeg nadzora i razumijevanja izlaznih rezultata

• jačanje dosljednosti radi lakše uporabe rezultata različitih područja i/ili prijetnji

• standardiziranje procjenjivanja rizika na svim razinama i od strane svih sektora

• unapređenje shvaćanja rizika za potrebe praktičnog korištenja u postupcima planiranja, investiranja, osiguranja te sličnim aktivnostima

Procjena rizika od velikih nesreća za Općinu Sirač izrađena je sukladno:

• Zakonu o sustavu civilne zaštite („Narodne Novine“ broj 82/15, 118/18, 31/20, 20/21),

• Pravilniku o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne Novine“ broj 65/16),

• Pravilniku o mobilizaciji, uvjetima i načinu rada operativnih snaga sustava civilne zaštite („Narodne Novine“ broj 69/16),

• Procjeni rizika od katastrofa za Republiku Hrvatsku, 2019.god.,

• Smjernicama za izradu Procjene rizika od velikih nesreća za područje Bjelovarsko – bilogorske županije i jedinica lokalne samouprave na području Županije, 2016.god.

Procjena rizika označava metodologiju kojom se utvrđuju priroda i stupanj rizika, prilikom čega se analiziraju potencijalne prijetnje i procjenjuje postojeće stanje ranjivosti koji zajedno mogu ugroziti stanovništvo, materijalna i kulturna dobra, biljni i životinjski svijet i sl. Rizik obuhvaća kombinaciju vjerojatnosti nekog događaja i njegovih negativnih posljedica.

Procjenom se uređuju opasnosti i rizici koji ugrožavaju Općinu, procjenjuju potrebe i mogućnosti za sprječavanje, umanjivanje i uklanjanje posljedica katastrofa i velikih nesreća te stvaraju uvjeti za izradu planova zaštite i spašavanja stanovništva, uz djelovanje svih mjerodavnih struktura, operativnih snaga zaštite i spašavanja i resursa cjelovitog i sveobuhvatnog županijskog sustava upravljanja u zaštiti od katastrofa i velikih nesreća.

Procjena rizika od velikih nesreća za područje Općine Sirač predstavlja opći akt koji se sukladno Zakonu o pravu na pristup informacijama (»Narodne novine«, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Procjene rizika od velikih nesreća za područje Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Procjene rizika od velikih nesreća za područje Općine Sirač uputit će se na donošenje Općinskom vijeću Općine Sirač.